Document ID: 32006D0491

NÕUKOGU OTSUS,
27. juuni 2006,
millega määratakse nõukogu peasekretariaadi ametisse nimetav asutus või ametiisik ja teenistuslepingute sõlmimiseks volitatud asutus või ametiisik
(2006/491/EÜ, Euratom)
EUROOPA LIIDU NÕUKOGU,
võttes arvesse Euroopa ühenduste ametnike personalieeskirju ja ühenduste muude teenistujate teenistustingimusi, mis on sätestatud nõukogu määruses (EMÜ, Euratom, ESTÜ) nr 259/68, (1) eriti nimetatud personalieeskirjade artiklit 2 ning nimetatud teenistustingimuste artiklit 6,
ning arvestades järgmist:
(1)
Vastavalt EÜ asutamislepingu artikli 207 lõike 2 esimesele lõigule ning Euratomi asutamislepingu artikli 121 lõike 2 esimesele lõigule juhatab nõukogu peasekretariaati peasekretär, ühise välis- ja julgeolekupoliitika kõrge esindaja, edaspidi “peasekretär”, keda abistab peasekretariaadi töö eest vastutav asepeasekretär.
(2)
EL lepingu artiklite 28 ja 41 kohaselt kohaldatakse EÜ asutamislepingu artikli 207 sätteid vastavalt EL lepingu V ja VI jaotises nimetatud valdkondadega seotud sätete puhul.
(3)
Pärast seda, kui on jõustunud nõukogu 22. märtsi 2004. aasta määrus (EÜ, Euratom) nr 723/2004 (millega muudetakse Euroopa ühenduste ametnike personalieeskirju ja Euroopa ühenduste muude teenistujate teenistustingimusi), (2) mis muutis muu hulgas Euroopa ühenduste ametnike ja muude teenistujate karjääristruktuuri, tuleb vastu võtta uus otsus, millega määratakse nõukogu peasekretariaadi ametisse nimetav asutus või ametiisik ja teenistuslepingute sõlmimiseks volitatud asutus või ametiisik, ning tunnistada kehtetuks nõukogu 20. oktoobri 1999. aasta otsus 1999/692/EÜ, ESTÜ, Euratom, millega määratakse nõukogu peasekretariaadi ametisse nimetav asutus või ametiisik, (3)
ON TEINUD JÄRGMISE OTSUSE:
Artikkel 1
Volitusi, mis on antud ametisse nimetavale asutusele või ametiisikule ametnike personalieeskirjadega ning teenistuslepingute sõlmimise pädevust omavale asutusele või ametiisikule muude teenistujate teenistustingimustega, kasutab nõukogu peasekretariaadi puhul:
a)
nõukogu seoses peasekretäri ja asepeasekretäriga;
b)
nõukogu peasekretäri ettepanekul seoses personalieeskirjade artiklite 1a, 30, 34, 41, 49, 50 ja 51 kohaldamisega peadirektorite suhtes; peasekretäril on õigus delegeerida oma ettepaneku tegemise õigus asepeasekretärile;
c)
peasekretär muudel juhtudel; peasekretäril on õigus delegeerida oma volitused asepeasekretärile.
Asepeasekretäril on õigus delegeerida talle peasekretärilt delegeeritud volitused täielikult või osaliselt halduse peadirektorile, kui need on seotud muude teenistujate teenistustingimuste kohaldamisega ja personalieeskirjade kohaldamisega AST-tegevusüksuse ametnike suhtes. Ametnike ametisse nimetamiseks ja nende teenistuse lõpetamiseks ning muude teenistujate töösuhetega seoses delegeeritud volitusi delegeerida ei tohi.
Artikkel 2
Otsus 1999/692/EÜ, ESTÜ, Euratom tunnistatakse kehtetuks.
Artikkel 3
Käesolev otsus jõustub selle vastuvõtmise päeval.
Artikkel 4
Käesolev otsus avaldatakse Euroopa Liidu Teatajas.
Luxembourg, 27. juuni 2006

Labels: 10
11
15